钦定古今图书集成/理学汇编/学行典/第084卷 > 宋史李侗传 > 《答问》
## 钦定古今图书集成/理学汇编/学行典/第084卷 > 宋史李侗传 > 《答问》

学问之道不在多言，但默坐澄心，体认天理。若是，虽
一毫私意之发，亦退听矣。

学者之病，在于未有洒然冰解冻释处。如孔门诸子，
群居终日，交相切磨，又得夫子为之依归，日用之闲，
观感而化者多矣，恐于融释而不脱落处，非言说所
及也。

读《书》者知其所言莫非吾事，而即吾身以求之，则凡
圣贤所至而吾所未至者，皆可勉而进矣。若直求之
文字以资诵说，其不为玩物丧志者几希。

讲学切在深潜缜密，然后气味深长，蹊径不差。若概
以理一，而不察其分之殊，此学者所以流于疑似乱
真之说，而不自知也。